Chrysler
Store norske leksikon,Teknologi og industri,Transport,Bil,Bilmerker
Chrysler er et amerikansk bilmerke. Merket ble lansert i 1924, var eid av Fiat Chrysler Automobiles fra 2014, og har vært eid av Stellantis siden 2021.
Virksomhet Chrysler hadde sitt dårligste salgsår så langt i 2020, og solgte omkring 76 600 personbiler. Merket har hatt et sviktende salg på 2010-tallet. Historie Chrysler ble lansert i 1924 av Walter P. Chrysler (1885–1940), som året før hadde overtatt Maxwell-fabrikkene, fra 1925 til 1998 Chrysler Corporation. Chrysler-bilene var de første masseproduserte biler i USA med firehjuls hydrauliske bremser (utvendige). I 1934 kom Airflow, en strømlinjeformet modell med helsveiset, selvbærende karosseri, mens Airstream fra 1935 representerte en satsing på mer konvensjonelle karosserilinjer. I 1950-årene kom mer moderne linjer; da ble også V8-motorer standard.I 1970-årene ble Chrysler-navnet også brukt på modeller fra Hillman- og Simca-fabrikkene i henholdsvis Storbritannia og Frankrike i den perioden disse var eid av Chrysler Corp. Chrysler ble fra 1928 til 1980 også produsert i Australia.I 1983 lanserte Chrysler sin «minivan» Voyager, som i løpet av det neste tiåret slo igjennom både i USA og Europa. I 1990-årene ble også mellomklassemodellen Neon lansert sterkt på det europeiske markedet.Chrysler-modeller har også vært produsert for det europeiske markedet under merkenavnet Lancia.I 1998 ble Chrysler Corporation sammensluttet med Daimler-Benz AG, i 2007 ble Chrysler solgt til investorfirmaet Cerberus. Chrysler gikk bankerott i 2009, og ble tatt over av Chrysler Group, som ble dannet i samarbeid med Fiat S.p.A. samme år, og i 2014 ble Chrysler tatt helt over av Fiat og en del av konsernet Fiat Chrysler Automobiles (FCA). FCA slo seg sammen med PSA-gruppen i 2021, og dannet Stellantis, som nå eier Chrysler. Les mer i Store norske leksikon Chrysler Corporation Fiat Chrysler Automobiles Eksterne lenker Chrysler's hjemmeside